**Izobraževanje v okviru projekta Filmska osnovna šola: Filmska kritika**

**BEKAS**

Karzan Kader, režiser in avtor scenarija filma Bekas, je dejal, da po njegovem mnenju k dobremu filmu doprinese »*50 odstotkov uspeha scenarij, 30 igralci, 10 odstotkov snemanje in 10 montaža. /…/ To ne pomeni, da tako mora biti, ampak da jaz tako mislim in verjamem in DELAM«1.* Pri filmu Bekas bi se težko odločili, ali to razmerje drži, saj se vse navedene prvine zlijejo v enkraten in ganljiv film, ki nas povede v leto 1990 v Kurdistan, kjer spoznamo osirotela brata Zano in Dano ter svet njunega otroštva, ki je zaznamovan s posledicami vojne in sanjami po drugačnem, boljšem življenju.

Sam režiser je film žanrsko opredelil kot dramo, komedijo in pustolovščino, drugi kritiki pa so temu pridali še film ceste.2 K prepričljivosti zgodbe je zagotovo pripomogla režiserjeva osebna izkušnja, saj je leta 1991 sam z družino zapustil Kurdistan. Trajalo je kar 11 mesecev, da so prispeli na Švedsko, kjer so dobili azil in kjer je lahko nadaljeval šolanje ter postal uspešen režiser. Kar nekaj elementov je v filmu avtobiografskih (tudi režiser je imel beležnico s seznamom vojakov, ki so bili do njega krivični in bi si kasneje zaslužili kaznovanje, sanjal je o tem, da gre v Ameriko, od koder bi privedel superjunaka, le da je bil ta v njegovem primeru Rambo)3. Zagotovo je v filmu avtobiografskih tudi mnogo drugih prizorov, nekatere smo spoznali skozi druge zgodbe migrantov. Sem spadajo prizori na meji, ko se Zana in Dana poskusita pretihotapiti čez mejo na podvozju tovornjaka, prizor, v katerem vojak na meji prebada vrečo, v kateri sta med fižolovim zrnjem skrita brata, in seveda prizori nepredstavljivega strahu, da bi se svojci – v tem primeru brata – na poti ločili in drug drugega izgubili. Občudovanja vredna je režiserjeva odločitev, da celotno srce parajočo zgodbo obda s humorjem, upanjem in toplino. V najbolj napetih prizorih v ključnih trenutkih doda kanček humorja, ki gledalca sprosti in mu prikliče nasmeh na obraz (na primer, ko se Zana pojavi na oslu pred resno postrojeno vrsto vojakov, da bi prečkal mejo, ali ko se Zana na meji polula, vojak pa verjame šoferju, da mu pušča hladilnik).

K toplini prizorov pripomorejo tudi izjemne lokacije snemanja, v katerih vidimo prostrano pokrajino, obsijano s posebno rumeno svetlobo. Odlična fotografija, ki svojevrstno predstavi okolje, ki ga želita brata zapustiti, je nedvomno pomemben del filma. Panorame, ki jih turizma vajeni evropski gledalec dojema kot prekrasne, pa ne nudijo nikakršne zaščite glavnima junakoma. Kot siroti, ki sta izgubili starše v vojni, ki jo je vodil Sadam, sta tako v mestu kot kasneje na poti po samotni pokrajini za preživetje prepuščena le lastni iznajdljivosti. Okolje zanju z izjemo starčka Babe Shalifa ne kaže nikakršnega razumevanja in jima ne nudi podpore, kaj šele, da bi to bilo sistemsko urejeno, kot se pričakuje v zahodnih razvitih državah. Vsak, komur se zahoče, ju lahko brez slabe vesti pretepe zaradi še tako banalnega razloga.

K prepričljivosti filma pripomoreta tudi glavna junaka, naturščika, ki s svojo neposredno igro prepričljivo upodobita svoja junaka. Zana – nekoliko predrzen, naiven in izjemno pogumen šestletnik, ki mu še tako visoke ovire ne preprečijo, da bi sledil svojemu cilju. In starejši, enajstletni Dana, ki je do svojega mlajšega brata na trenutke zaščitniški, na trenutke pokroviteljski, v njem pa poleg ljubezni do brata dobiva svoje mesto tudi ljubezen do vrstnice Helliye, katere domnevni odhod v Ameriko še toliko bolj spodbudi njun odhod v deželo sanj. Bližnji plani ključnih prizorov, v katerih se po napetostih, ki grozijo, da ju bodo ločile, kot brata ponovno združita, so edinstveni.

Dana je slišal nekaj malega o Ameriki, ko se je učil angleščine, potem ko vidita prizore iz filma o Supermanu skozi strešno lino (ogleda v kinu si ne moreta privoščiti), pa si ustvarita lastno sliko o lepšem svetu, v katerem živi ta junak vseh junakov s čudežno močjo, s katero lahko odpravi krivice in med drugim tudi oživi njune starše. Po smrti Babe Shalifa, ki je Zani izkazoval skorajda očetovsko naklonjenost (nazival ga je s »sin moj«), in odhodu Helliye nimata več razloga, da bi vztrajala v mestu, v katerem nimata niti svojega bivališča (spati morata na strehi), vsakdanji kruh pa si morata služiti s čiščenjem čevljev. Pred smrtjo je Baba Shalif dal Zani še ključni poduk – eno samo vejico zlahka vsakdo zlomi, več vejic skupaj pa je nemogoče zlomiti. Z bratom skupaj predstavljata družino in ne glede na nesoglasja med njima sta skupaj močnejša. Ta modra popotnica ju spremlja na njuni poti proti Ameriki, kamor se podata z dolgouhcem (osličkom), in z njo premagujeta številne ovire. Njuna skupna moč je supermoč, ki ju spremeni v prava junaka.

Omeniti velja še prizor, v katerem Zana ponudi pomoč pri vleki vozička staremu možu, ki ga sreča na poti. Ta veruje v vsemogočnega boga in verjame, da bo bog poskrbel, da bo vse prav. Zana in Dana pa kot predstavnika mlajše generacije na njegovo pomoč ne moreta računati, zato sledita svojim sanjam in vzameta usodo v svoje roke. Kot gledalci lahko le upamo, da jima bo tako kor režiserju uspelo. In da sta kot taka znanilca nove generacije, ki na nasilje in krivice samovoljnih režimov ne pristaja.

Čeprav v filmu nastopata mladinska junaka, bo film prepričal gledalce vseh starosti. Film tudi nevsiljivo načenja temo begunstva, s katero sta naša čas in prostor še kako zaznamovana. Kdo so ti junaki, ki dnevno prečkajo naše meje, kakšno življenjsko ceno plačajo in kdo jim je zares pripravljen pomagati?

Mirjam Kalin, Osnovna šola Dobravlje

1. Mirjam Milharčič Hladnik, Barbara Kelbl: Pedagoško gradivo Bekas, stran 9

2. Mirjam Milharčič Hladnik, Barbara Kelbl: Pedagoško gradivo Bekas, stran 15

3. Mirjam Milharčič Hladnik, Barbara Kelbl: Pedagoško gradivo Bekas, stran 8